Viran haku oli ollut avoinna poikkeuksellisen pitkän ajan, jonka aikana Suomessa ja maailmalla on myös tapahtunut poikkeuksellisia asioita. Perusteluna päätökselle ilmoittaa virka uudelleen haettavaksi on se, että valtiovarainministeriön arvion mukaan kansainväliset ja kansalliset olosuhteet ovat muuttuneet olennaisesti syksystä 2019. Olosuhteet ovat muuttuneet olennaisesti muun muassa koronaviruksen aiheuttaman pandemian ja siitä seuranneen maailmantalouden kriisin seurauksena. Suomen talous on kärsinyt koronaviruksen seurauksena poikkeuksellisen iskun, josta toipuminen tulee viemään aikaa ja edellyttää kansainvälisten toimien lisäksi talouspoliittisten toimien valmistelua Suomessa. Julkisessa taloudessa koronakriisin seuraukset edellyttävät finanssi- ja rakennepoliittisia toimenpiteitä useiden vuosien ajan, erityisesti tällä ja seuraavalla vaalikaudella. Suomen talouspolitiikan uskottavuuden tulee olla luottoluokittajien ja kansainvälisten järjestöjen näkökulmasta riittävällä tasolla. Keskeinen valmistelu- ja koordinointivastuu näistä asioista kuuluu valtiovarainministeriölle.
Jotta nimitysharkinnassa voitaisiin huomioida kuluneen vuoden aikana muuttuneet olosuhteet ja niistä johtuvat vaikutukset viran tehtävien painotuksiin sekä hakijoiden ajantasainen kokemus, ministeriö katsoo, että viran uudelleen haettavaksi ilmoittamiselle on ollut edellä todetuista seikoista johtuva perusteltu syy.